Die Organisasie van Petroleumuitvoerlande (OPUL, Engels: Organization of the Petroleum Exporting Countries, OPEC) is 'n internasionale ekonomiese organisasie van die belangrikste ruolie-uitvoerlande in Afrika, Asië en Suid-Amerika. Die OPUL is tussen 10 en 14 September 1960 deur die lande Irak, Iran, Koeweit, Saoedi-Arabië en Venezuela in Bagdad, Irak, gestig en bestaan tans uit 13 lidlande. Die hoofkantoor is in Wene, Oostenryk, gesetel en die amptelike taal is Engels.